Banda Jessee Jamesa. 12/7/02 - 2002-07-12
Priča, koju je pripremio program Glasa Amerike - Special English Feature, govori o prvim i najčuvenijim američkim odmetnicima, pljačkaš
Glas Amerike, praktično od početka svog emitiranja, posebno njeguje program Special English Feature - namijenjen usavršavanju engleskog jezika širokog kruga slušalaca u zemljama u razvoju. Ujedno, ovaj program je područje za upoznavanje najšire svjetske publike sa pričama iz američke sadašnjosti i prošlosti. Tematski, zastupljeno je sve - od sporta do popularnih priča sa Divljeg Zapada. Upravo sa Divljeg Zapada stigla je i priča koju danas objavljujemo. Ona govori o prvim i najčuvenijim američkim odmetnicima, pljačkašima banaka, braći Franku i Jessee Jamesu. Jednog hladnog dana, februara 1866. godine, dvanaestorica jahača ujahala su, tačno u podne, u gradić Liberty, u Missouri-u. Šešira duboko nabijenih na oči, zaustavili su se pred štedionicom oblasti Clay. Dvojica od njih sjahali su, i ušli u banku. Direktor banke im je ljubazno ponudio pomoć, a oni su iz svojih dugih kaputa izvukli puške. Zahtijevali su sav novac iz banke... Za manje od dva minuta izašli su na ulicu. Svih dvanaest jahača započelo je bjesomučnu pucnjavu. Nekoliko ljudi je ranjeno, jedan student je poginuo. Ono što se desilo tog dana, ostaće zabilježeno kao prva pljačka banke, tokom radnog vremena, u mirnodopsko vrijeme u Americi. Istorijske knjige kažu da su ta dvojica koja su opljačkala banku bili Frank James i njegov mladji brat Jesse. Njih dvojica su, medjutim, kasnije tvrdila da su tog dana bili kod kuće, a potvrdili su to i svjedoci, istina, njihovi prijatelji. U narednih 16 godina oni su opljačkali najmanje 12 banaka, 7 vozova i isto toliko poštanskih kočija, na području od Minnesote na sjeveru do Texasa na jugu. Nikada nisu uhvaćeni u pljački. U svojim pohodima oni su bili izuzetno efikasni i uspješni. Na stotine predstavnika zakona jurili su njih i njihovu bandu. Agenti čuvene privatne detektivske agencije Pinkerton takodje su pokušali da ih ulove. Bezuspješno. Većina njihovih progonitelja čak nije ni znala kako braća James izgledaju. Dugo se prepričavala jedna večera koju je Jesse James imao sa jednim od najuglednijih Pinkertonovih detektiva, koji je upravo tragao za njim. Detektiv je nemalo bio iznenadjen kad je nakon večere dobio pismo od Jesse-a u kojem mu se on zahvalio na prijatnom društvu i odličnoj večeri. Ovakve su se priče štampale u novinama širom zemlje i braća James su postala slavna. Ali kako im je rasla slava, rasle su i nagrade za njihovo hvatanje. Potjere su bivale sve češće. Njihova se banda osipala, neki su ginuli, poneki je uhvaćen. Na kraju su braća James ostala sama. Pokušali su da stvore novu bandu. Nije im uspjelo, pa su odlučili da se povuku... 1882. godine, Jesse James je, sa ženom i djecom, živio u Saint Josephu, gradiću u Missouriu. Ljudi su ga znali kao gospodina Howarda. Jednoga dana, sa ledja ga je, metkom u potiljak, ubio jedan lovac na nagrade. On, medjutim, nije uspio da dobije taj novac, nego mu je sudjeno za ubistvo. Frank James, stariji brat, predao se, nekoliko mjeseci kasnije, guverneru svaezne države Missouri. Optužen je za nekoliko krivičnih djela i sudjeno mu je dva puta. Medjutim, obje porote odbile su da ga proglase krivim. Frank je živio dugo i umro je u svojoj 72. godini, u istoj sobi u kojoj se i rodio, na farmi porodice James, u oblasti Clay, u Missouriu. Danas je ta farmerska kuća muzej - koji čuva priču o dvojici najčuvenijih odmetnika od zakona na američkom Divljem Zapadu.